## Pravilnik o posebnim tehničkim, prostornim, financijskim i kadrovskim uvjetima za obavljanje djelatnosti radija i televizije

### NN 111/2007 (29.10.2007.), Pravilnik o posebnim tehničkim, prostornim, financijskim i kadrovskim uvjetima za obavljanje djelatnosti radija i televizije

# VIJEĆE ZA ELEKTRONIČKE MEDIJE

**3259**

Na temelju članka 10. stavka 3. Zakona o elektroničkim medijima (»Narodne
novine«, broj 122/03 i 97/07), uz prethodnu suglasnost ministra nadležnog za
telekomunikacije, Vijeće za elektroničke medije, donosi

## PRAVILNIK

### O POSEBNIM TEHNIČKIM, PROSTORNIM, FINANCIJSKIM I KADROVSKIM UVJETIMA ZA OBAVLJANJE DJELATNOSTI RADIJA I TELEVIZIJE

Članak 1.

Ovim se Pravilnikom propisuju posebni tehnički, prostorni, financijski i
kadrovski uvjeti za obavljanje djelatnosti radija i televizije, te način njihova
utvrđivanja.

I. POSEBNI UVJETI ZA OBAVLJANJE
DJELATNOSTI RADIJA

*Minimalni tehnički uvjeti*
Članak 2.

(1) Za obavljanje djelatnosti radija na području državne, regionalne,
županijske, gradske, općinske ili druge razine koncesije utvrđene posebnim
propisom, nakladnik radijske djelatnosti mora raspolagati opremom i drugim
tehničkim sredstvima koja osiguravaju kvalitetnu proizvodnju, prijenos i
emitiranje programa sukladno programskoj osnovi, kao i ispunjavanje općih i
programskih uvjeta propisanih Zakonom o elektroničkim medijima.
(2) Oprema mora biti funkcionalna, redovito servisirana i održavana na način da
u potpunosti radi u skladu s tehničkom podlogom utvrđenom u postupku dodjele
koncesije, za što je odgovoran nakladnik radijske djelatnosti.
(3) Ispunjavanje uvjeta iz stavka 1. i 2. ovoga članka, dokazuje se elaboratom
koji je sastavni dio poslovnog plana nakladnika radijske djelatnosti, te
tehničkim pregledom.

*Minimalni prostorni uvjeti*
Članak 3.

(1) Za obavljanje djelatnosti radija na području državne, regionalne,
županijske, gradske, općinske ili druge razine koncesije utvrđene posebnim
propisom, nakladnik radijske djelatnosti mora osigurati najmanje minimalne
prostorne uvjete, i to:
a) prostor za rad radnika:
1. odvojeni prostor za upravu i/ili glavnog urednika,
2. odvojeni prostor za redakciju,
3. odvojeni prostor za marketing, ako nakladnik obavlja tu djelatnost,
4. odvojeni prostor za računovodstveno-knjigovodstvene poslove, ako ih nakladnik
obavlja za svoje potrebe,
5. pomoćne prostorije.
Djelatnosti iz točke 3. i 4. nakladnici radijske djelatnosti koji imaju
koncesiju do razine šireg područja grada, uključujući tu razinu, mogu obavljati
u istoj prostoriji.
b) prostor za opremu:
1. prostor za studijsku tehniku:
– odvojeni prostor za studio 1 – režiju
– odvojeni prostor za režiju/montažu 1 i režiju/montažu 2.
Poseban prostor za režiju/montažu 2. nakladnici radijske djelatnosti koji imaju
koncesiju do razine šireg područja grada, uključujući tu razinu, nisu dužni
osigurati.
2. prostor za odašiljačku tehniku:
– odgovarajući prostor koji osigurava minimalne tehničke uvjete za optimalan rad
odašiljačke tehnike koja je prema posebnom propisu postavljena na određenim
lokacijama.
(2) Prostorni uvjeti za obavljanje djelatnosti radija ovise o razini koncesije
za koju je raspisan natječaj, broju zaposlenika i tehnologiji koja se koristi
pri proizvodnji i emitiranju programa.
(3) Minimalni prostorni uvjeti za obavljanje djelatnosti radija:
– za razinu općine i grada: ukupna površina poslovnog prostora minimalno 25 m2;
– za razinu gradova središta županija i gradova koji imaju više od 30 tisuća
stanovnika: ukupna površina poslovnog prostora minimalno 40 m2;
– za županijsku razinu i razinu Grada Zagreba: ukupna površina poslovnog
prostora minimalno 70 m2;
– za regionalnu razinu: ukupna površina poslovnog prostora minimalno 80 m2,
– za državnu razinu: ukupna površina poslovnog prostora minimalno 90 m2.
– drugu razinu: ukupna površina prema posebnoj odluci Vijeća za elektroničke
medije (u daljnjem tekstu: Vijeće).
(4) Ispunjavanje uvjeta iz stavka 1. i 3. ovoga članka dokazuje se
vjerodostojnom ispravom o raspolaganju odgovarajućim poslovnim prostorom
potrebnim za obavljanje djelatnosti radija, uključujući i raspolaganje na
temelju ugovora o zakupu.

*Minimalni financijski uvjeti*
Članak 4.

(1) Za obavljanje djelatnosti radija na području državne, regionalne,
županijske, gradske, općinske ili druge razine koncesije utvrđene posebnim
propisom, moraju se osigurati početna financijska sredstva za rad u visini
potrebnih sredstava dovoljnih za podmirenje troškova tromjesečnog poslovanja
nakladnika, ovisno o razini koncesije i drugim uvjetima, sukladno poslovnom
planu nakladnika.
(2) Ispunjavanje financijskih uvjeta utvrđuje se na temelju poslovnog plana
nakladnika radijske djelatnosti, koji obvezno sadrži izvore financiranja
potrebne za puštanje u rad radijske postaje i za obavljanje djelatnosti kroz
cijelo koncesijsko razdoblje, a posebno:
– detaljan financijski plan koji se odnosi na opis ključnih marketinških,
tehničkih, operativnih i drugih pretpostavki na kojima se temelji poslovni plan
za koncesijsko razdoblje;
– za svaku poslovnu godinu koncesijskog razdoblja račun dobiti i gubitka;
– predviđenu bilancu stanja za svaku poslovnu godinu unutar koncesijskog
razdoblja;
– predviđena kapitalna ulaganja za svaku poslovnu godinu u koncesijskom
razdoblju;
– predviđanja sljedećih financijskih pokazatelja:
– omjer vlastitog kapitala i ukupne aktive,
– omjer ukupnih dugovanja i ukupne aktive,
– dobit prije obračuna kamata, poreza i amortizacije/ukupni prihod.
(3) Ispunjavanje uvjeta iz stavka 1. ovoga članka dokazuje se vjerodostojnom
ispravom o raspolaganju ili osiguranju sredstava iz stavka 1. ovoga članka, te
vjerodostojnom ispravom o bonitetu i solventnosti, a kod obnove koncesije
vjerodostojnom ispravom o bonitetu i solventnosti.

*Minimalni kadrovski uvjeti*
Članak 5.

(1) Nakladnik mora imati glavnog urednika.
(2) Direktor/predsjednik uprave/ravnatelj nakladnika radijske djelatnosti i
glavni urednik nakladnika radijske djelatnosti mogu biti ista osoba.
(3) Nakladnik radijske djelatnosti mora imati novinare u radnom odnosu na
neodređeno vrijeme prema razini koncesije:
a) Državna razina, regionalna razina, županijska razina i gradska razina:
– glavni urednik,
– urednik informativnog programa/novinar,
– najmanje jedan novinar,
– jedan snimatelj/montažer/tehničar.
b) Općinska razina i druga razina prema posebnom propisu:
– jedan novinar,
– jedan snimatelj/montažer/tehničar.
(4) Ispunjavanje minimalnih kadrovskih uvjeta dokazuje se vjerodostojnom
ispravom o potrebnom broju radnika s odgovarajućom stručnom spremom ili
ovjerenom izjavom o ispunjavanju tog uvjeta u za to određenom roku.

Članak 6.

Za obavljanje djelatnosti neprofitnog radija odgovarajuće se primjenjuju
minimalni uvjeti propisani za općinsku razinu koncesije, osim ako se ova
djelatnost obavlja na višoj razini koncesije ili drugoj razini utvrđenoj
posebnim propisom.

Članak 7.

(1) Posebni uvjeti za obavljanje djelatnosti radija propisani člancima 2. do 6.
ovoga Pravilnika predstavljaju minimalnu obvezu svakog podnositelja ponude u
natječajnom postupku za dodjelu koncesije za obavljanje djelatnosti radija.
(2) Ako su ponudom u natječajnom postupku ponuđeni uvjeti koji su iznad uvjeta
propisanih ovim Pravilnikom, a temeljem istih je dodijeljena koncesija za
obavljanje djelatnosti radija, koncesionar je dužan osigurati ispunjavanje
ponuđenih uvjeta za cijelo vrijeme trajanja koncesije.

II. POSEBNI UVJETI ZA OBAVLJANJE
DJELATNOSTI TELEVIZIJE

*Minimalni tehnički uvjeti*
Članak 8.

(1) Za obavljanje djelatnosti televizije na području državne, regionalne,
županijske, gradske, općinske ili druge razine koncesije utvrđene posebnim
propisom, nakladnik televizijske djelatnosti mora raspolagati opremom i drugim
tehničkim sredstvima koja osiguravaju kvalitetnu proizvodnju, prijenos i
emitiranje programa sukladno programskoj osnovi, kao i ispunjavanje općih i
programskih uvjeta propisanih Zakonom o elektroničkim medijima.
(2) Oprema mora biti funkcionalna, redovito servisirana i održavana na način da
u potpunosti radi u skladu s tehničkom podlogom utvrđenom u postupku dodjele
koncesije, za što je odgovoran nakladnik televizijske djelatnosti.
(3) Ispunjavanje uvjeta iz stavka 1. i 2. ovoga članka dokazuje se elaboratom
koji je sastavni dio poslovnog plana nakladnika televizijske djelatnosti, te
tehničkim pregledom.

*Minimalni prostorni uvjeti*
Članak 9.

(1) Za obavljanje djelatnosti televizije na području državne, regionalne,
županijske, gradske, općinske ili druge razine koncesije utvrđene posebnim
propisom, nakladnik televizijske djelatnosti mora osigurati najmanje minimalne
prostorne uvjete, i to:
– odvojeni prostor za upravu i/ili glavnog urednika,
– odvojeni prostor za režiju,
– odvojeni prostor za studio,
– odvojeni prostor za rad novinara,
– odvojeni prostor za marketing, ako nakladnik obavlja tu djelatnost,
– odvojeni prostor za računovodstveno-knjigovodstvene poslove, ako ih nakladnik
obavlja za svoje potrebe,
– pomoćne prostorije.
(2) Prostorni uvjeti za obavljanje djelatnosti televizije ovise o razini
koncesije za koju je raspisan natječaj, broju zaposlenika i tehnologiji koja se
koristi pri proizvodnji i emitiranju programa.
(3) Minimalni prostorni uvjeti za obavljanje djelatnosti televizije:
– za razinu općine i grada: ukupna površina poslovnog prostora minimalno 50 m2;
– za županijsku razinu i razinu Grada Zagreba: ukupna površina poslovnog
prostora minimalno 80 m2;
– za regionalnu razinu: ukupna površina poslovnog prostora minimalno 90 m2;
– za državnu razinu: ukupna površina poslovnog prostora minimalno 100 m2;
– za drugu razinu: ukupna površina prema posebnoj odluci Vijeća.
(4) Ispunjavanje uvjeta iz stavka 1. i 3. ovoga članka dokazuje se
vjerodostojnom ispravom o raspolaganju odgovarajućim poslovnim prostorom
potrebnim za obavljanje djelatnosti televizije, uključujući i raspolaganje na
temelju ugovora o zakupu.

*Minimalni financijski uvjeti*
Članak 10.

(1) Za obavljanje djelatnosti televizije na području državne, regionalne,
županijske, gradske, općinske ili druge razine koncesije utvrđene posebnim
propisom, mora se osigurati početna financijska sredstva za rad u visini
potrebnih sredstava dovoljnih za podmirenje troškova tromjesečnog poslovanja
nakladnika televizijske djelatnosti, ovisno o razini koncesije i drugim
uvjetima, sukladno poslovnom planu nakladnika televizijske djelatnosti.
(2) Ispunjavanje financijskih uvjeta utvrđuje se na temelju poslovnog plana
nakladnika televizijske djelatnosti, koji obvezno sadrži izvore financiranja
potrebne za puštanje u rad televizijske postaje i za obavljanje djelatnosti kroz
cijelo koncesijsko razdoblje, a posebno:
– detaljan financijski plan koji se odnosi na opis ključnih marketinških,
tehničkih, operativnih i drugih pretpostavki na kojima se temelji poslovni plan
za koncesijsko razdoblje;
– za svaku poslovnu godinu koncesijskog razdoblja račun dobiti i gubitka;
– predviđenu bilancu stanja za svaku poslovnu godinu unutar koncesijskog
razdoblja;
– predviđena kapitalna ulaganja za svaku poslovnu godinu u koncesijskom
razdoblju;
– predviđanja sljedećih financijskih pokazatelja:
– omjer vlastitog kapitala i ukupne aktive,
– omjer ukupnih dugovanja i ukupne aktive,
– dobit prije obračuna kamata, poreza i amortizacije/ukupni prihod.
(3) Ispunjavanje uvjeta iz stavka 1. ovoga članka dokazuje se vjerodostojnom
ispravom o raspolaganju ili osiguranju sredstava iz stavka 1. ovoga članka, te
vjerodostojnom ispravom o bonitetu i solventnosti, a kod obnove koncesije
vjerodostojnom ispravom o bonitetu i solventnosti.

*Minimalni kadrovski uvjeti*
Članak 11.

(1) Nakladnik televizijske djelatnosti mora imati glavnog urednika.
(2) Direktor/predsjednik uprave/ravnatelj i glavni urednik nakladnika mogu biti
ista osoba.
(3) Nakladnik televizijske djelatnosti mora imati novinare u radnom odnosu na
neodređeno vrijeme prema razini koncesije:
a) Državna razina, regionalna razina:
– glavni urednik
– urednik informativnog programa
– najmanje dva novinara
– najmanje dva snimatelja/montažera/tehničara
b) Županijska razina:
– glavni urednik
– urednik informativnog programa
– najmanje jedan novinar
– najmanje jedan snimatelj/montažer/tehničar
c) Gradska razina:
– glavni urednik
– urednik informativnog programa/novinar
– najmanje jedan novinar
– jedan snimatelj/montažer/tehničar.
d) Općinska razina i druga razina prema posebnom propisu:
– jedan novinar
– jedan snimatelj/montažer/tehničar.
(4) Ispunjavanje minimalnih kadrovskih uvjeta dokazuje se vjerodostojnom
ispravom o potrebnom broju radnika s odgovarajućom stručnom spremom, ili
ovjerenom izjavom o ispunjavanju tog uvjeta u za to određenom roku.

Članak 12.

Za obavljanje djelatnosti neprofitne televizije odgovarajuće se primjenjuju
minimalni uvjeti propisani za općinsku razinu koncesije, osim ako se ova
djelatnost obavlja na višoj razini koncesije ili drugoj razini utvrđenoj
posebnim propisom.

Članak 13.

(1) Posebni uvjeti za obavljanje djelatnosti televizije propisani člancima 8. do
12. ovoga Pravilnika predstavljaju minimalnu obvezu svakog podnositelja ponude u
natječajnom postupku za dodjelu koncesije za obavljanje djelatnosti televizije.
(2) Ako su ponudom u natječajnom postupku ponuđeni uvjeti koji su iznad uvjeta
propisanih ovim Pravilnikom, a temeljem kojih je dodijeljena koncesija za
obavljanje djelatnosti televizije, koncesionar je dužan osigurati ispunjavanje
ponuđenih uvjeta za cijelo vrijeme trajanja koncesije.

III. UTVRĐIVANJE UVJETA

Članak 14.

(1) Podnositelj ponude na javni natječaj za dodjelu koncesije za obavljanje
djelatnosti radija i/ili televizije dužan je podnijeti Vijeću za elektroničke
medije dokaze o ispunjavanju uvjeta za obavljanje djelatnosti radija i/ili
televizije, propisanih ovim Pravilnikom.
(2) Vijeće u postupku dodjele koncesije utvrđuje ispunjava li podnositelj ponude
iz stavka 1. ovoga članka uvjete propisane ovim Pravilnikom. Vijeće utvrđuje
prostorne i tehničke uvjete na temelju elaborata i izjave o tehničkoj
opremljenosti.
(3) Vijeće može prema potrebi osnovati povjerenstvo radi provjere dokaza o
ispunjenju potrebnih uvjeta.

Članak 15.

Ako nakladnik obavlja radijsku i televizijsku djelatnost, na temelju odobrenja
Vijeća za elektroničke medije, dužan je ispuniti posebne uvjete za obavljanje
djelatnosti radija i posebne uvjete za obavljanje djelatnosti televizije.

Članak 16.

Ako Vijeće utvrdi da nakladnik, koji ima koncesiju za obavljanje djelatnosti
radija i/ili televizije, više ne ispunjava uvjete za obavljanje djelatnosti
propisane ovim Pravilnikom, odlukom će utvrditi primjereni roku u kojem je
nakladnik obavezan uskladiti obavljanje svoje djelatnosti s propisanim uvjetima.
Ako nakladnik ne postupi prema odluci Vijeća u utvrđenom roku, Vijeće će
donijeti odluku o privremenom ili trajnom oduzimanju koncesije”.

IV. PRIJELAZNE I ZAVRŠNE ODREDBE

Članak 17.

(1) Postojeći koncesionari radija i televizije dužni su uskladiti svoje
poslovanje s odredbama ovoga Pravilnika u roku od godine dana od dana stupanja
na snagu ovoga Pravilnika.
(2) Uvjeti propisani ovim Pravilnikom ne primjenjuju se na postojeće
koncesionare radija i televizije koji obavljaju djelatnost radija i/ili
televizije pretežito na područjima od posebne državne skrbi.

Članak 18.

Danom stupanja na snagu ovog Pravilnika predstaje važiti Pravilnik o posebnim
uvjetima za obavljanje djelatnosti radija i televizije (»Narodne novine« broj
141/04).

Članak 19.

Ovaj Pravilnik stupa na snagu osmog dana od dana objave u »Narodnim novinama«.

Klasa: 612-12/07-01-80
Urbroj: 567-01/07-02
Zagreb, 17. listopad 2007.

Predsjednik
Vijeća za elektroničke medije
**mr. sc. Denis Peričić**, v. r.

Pravilnik, NN 111/2007-3259
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)